### NN 85/2015 (1.8.2015.), Odluka o osnivanju Međuresorne radne skupine za osiguravanje ulaska Republike Hrvatske u schengenski prostor i uspostavu praćenja rada i evaluacije primjene schengenske pravne stečevine te radnih skupina za pojedina područja

VLADA REPUBLIKE HRVATSKE

1655

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/2011 i 119/2014), Vlada Republike Hrvatske je na sjednici održanoj 30. srpnja 2015. donijela

ODLUKU

O OSNIVANJU MEĐURESORNE RADNE SKUPINE ZA OSIGURAVANJE ULASKA REPUBLIKE HRVATSKE U SCHENGENSKI PROSTOR I USPOSTAVU PRAĆENJA RADA I EVALUACIJE PRIMJENE SCHENGENSKE PRAVNE STEČEVINE TE RADNIH SKUPINA ZA POJEDINA PODRUČJA

I.

Osniva se Međuresorna radna skupina za osiguravanje ulaska Republike Hrvatske u schengenski prostor i uspostavu praćenja rada i evaluacije primjene schengenske pravne stečevine (u daljnjem tekstu: Međuresorna radna skupina) te radne skupine za pojedina područja koja su predmet evaluacije i praćenja.

II.

Zadaće Međuresorne radne skupine su:

– koordiniranje, sustavno praćenje i analiza učinaka ispunjavanja zadaća usmjerenih na osiguravanje ulaska Republike Hrvatske u schengenski prostor,

– suradnja i razmjena informacija s ministarstvima i ostalim tijelima državne uprave, organizacijama i institucijama s ciljem ispunjavanja zadaća u području primjene schengenske pravne stečevine,

– pribavljanje stajališta, informacija, analiza i prijedloga ministarstava i drugih tijela državne uprave, organizacija i institucija, potrebnih za provedbu zadaća usmjerenih na osiguravanje ulaska Republike Hrvatske u schengenski prostor,

– odobravanje zaključaka donesenih na sastancima radnih skupina, raspravljanje o spornim stvarima koje su predmet međuresorne koordinacije osiguravanja ulaska Republike Hrvatske u schengenski prostor i donošenje odgovarajućih zaključaka,

– koordiniranje postizanja dogovora o pitanjima o kojima nije bio postignut dogovor na razini radnih skupina.

III.

Članovi Međuresorne radne skupine su:

1. potpredsjednik Vlade Republike Hrvatske i ministar unutarnjih poslova – predsjednik Međuresorne radne skupine,

2. pomoćnik ministra u Ministarstvu unutarnjih poslova (EU koordinator) – član,

3. pomoćnik ministra u Ministarstvu vanjskih i europskih poslova – član,

4. pomoćnik ministra u Ministarstvu pravosuđa – član,

5. pomoćnik ministra u Ministarstvu pomorstva, prometa i infrastrukture – član,

6. pomoćnik ministra u Ministarstvu financija (zadužen za izgradnju graničnih prijelaza) – član,

7. pomoćnik ministra i ravnatelj Carinske uprave u Ministarstvu financija – član,

8. pomoćnik ministra u Ministarstvu graditeljstva i prostornoga uređenja – član,

9. pomoćnik ministra u Ministarstvu poljoprivrede (zadužen za veterinarstvo i sigurnost hrane) – član,

10. glavni ravnatelj policije – član,

11. ravnatelj Agencije za zaštitu osobnih podataka – član,

12. načelnik Samostalnog sektora za Schengensku koordinaciju i projekte Europske unije u Ministarstvu unutarnjih poslova – član.

Zadužuju se tijela iz stavka 1. točaka 3., 4., 5., 6., 7., 8., 9. i 11. ove točke, da u roku od osam dana od dana stupanja na snagu ove Odluke, odrede ovlaštenog pomoćnika ministra i druge osobe koje će kao članovi sudjelovati u radu Međuresorne radne skupine te o tome izvijeste Ministarstvo unutarnjih poslova.

IV.

Sastanke Međuresorne radne skupine saziva i vodi predsjednik. U slučaju spriječenosti predsjednika sastanke Međuresorne radne skupine saziva i vodi član kojega predsjednik ovlasti.

Međuresorna radna skupina zasjeda prema potrebi, a u pravilu jednom mjesečno.

Međuresorna radna skupina može donositi odluke ako je prisutna natpolovična većina njezinih članova.

Za prihvaćanje odluke, stajališta ili preporuke, potrebna je natpolovična većina prisutnih članova Međuresorne radne skupine. U slučaju izjednačenosti glasova odlučujući je glas predsjednika Međuresorne radne skupine.

Na temelju odluke predsjednika ili na prijedlog člana Međuresorne radne skupine, na sastanak Međuresorne radne skupine, prema potrebi i predmetu sastanka, mogu biti pozvani stručnjaci iz ministarstava, drugih tijela državne uprave, organizacija i institucija.

V.

Za pojedina područja koja su predmet evaluacije i praćenja, Međuresorna radna skupina osnovat će sljedeće radne skupine:

1. Radna skupina za upravljanje vanjskim granicama, čiji članovi su predstavnici Ministarstva unutarnjih poslova, Ministarstva pravosuđa, Ministarstva pomorstva, prometa i infrastrukture, Ministarstva financija – Carinske uprave i Sektora za izgradnju i održavanje graničnih prijelaza i Ministarstva vanjskih i europskih poslova.

2. Radna skupina za povrat i ponovni prihvat, čiji članovi su predstavnici Ministarstva unutarnjih poslova, Ministarstva vanjskih i europskih poslova i Ministarstva pravosuđa.

3. Radna skupina za Schengenski informacijski sustav i zaštitu podataka, čiji članovi su predstavnici Ministarstva unutarnjih poslova, Ministarstva vanjskih i europskih poslova, Ministarstva financija – Carinska uprave, Ministarstva pravosuđa i Agencije za zaštitu osobnih podataka.

4. Radna skupina za zajedničku viznu politiku čiji članovi su predstavnici Ministarstva unutarnjih poslova i Ministarstva vanjskih i europskih poslova.

5. Radna skupina za policijsku suradnju, čiji članovi su predstavnici Ministarstva unutarnjih poslova, Agencije za zaštitu osobnih podataka i Ministarstva financija – Carinske uprave.

6. Radna skupina za zakonodavstvo i pravosudnu suradnju, čiji članovi su predstavnici Ministarstva unutarnjih poslova, Ministarstva vanjskih i europskih poslova, Ministarstva pravosuđa i Državnog odvjetništva Republike Hrvatske.

Voditelji radnih skupina iz stavka 1. ove točke određuju se iz ministarstva u čijoj nadležnosti je u cijelosti ili većim dijelom materija koja je predmetom mehanizma evaluacije i praćenja.

VI.

Zadaće radnih skupina iz točke V. ove Odluke su:

– priprema i koordinacija osiguravanja ulaska Republike Hrvatske u schengenski prostor,

– stručna priprema osnovnih materijala i stajališta u procesu osiguravanja ulaska Republike Hrvatske u schengenski prostor za nadležno područje koje će biti predmet mehanizma evaluacije i praćenja za primjenu schengenske pravne stečevine u odnosu prema predsjedniku i međuresornoj skupini te sudjelovanje njezinih članova na sastancima tijela i institucija Europske unije.

VII.

Sastanke radnih skupina iz točke V. ove Odluke saziva i vodi voditelj radne skupine te se brine i odgovoran je za dinamiku izvršavanja zadaća radne skupine.

Voditelj radne skupine sva izvješća i pripremljene materijale dostavlja Međuresornoj radnoj skupini i Službi za Schengensku koordinaciju u Ministarstvu unutarnjih poslova.

Na sastanke radnih skupina mogu njihovi voditelji, prema potrebi i predmetu sastanka, pozivati i stručnjake iz ministarstava i drugih tijela državne uprave, organizacija i institucija.

Zapisnik sa sastanka radne skupine, čiji je prilog popis prisutnih te zajednička stajališta o pitanjima o kojima se raspravljalo, dostavlja se svim članovima radne skupine, predsjedniku Međuresorne radne skupine i Službi za Schengensku koordinaciju u Ministarstvu unutarnjih poslova.

VIII.

Za Međuresornu radnu skupinu i radne skupine za pojedina podrčja, organizacijske i administrativno-tehničke poslove obavlja Ministarstvo unutarnjih poslova.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/312

Urbroj: 50301-09/06-15-2

Zagreb, 30. srpnja 2015.

Predsjednik

Zoran Milanović, v. r.